Ir-Regolament tal-Kummissjoni (KE) Nru 933/2002
tal-31 ta’ Mejju 2002
li jiftaħ u li jipprovdi għall-amministrazzjoni ta’ kwoti ta’ tariffi għal ċerti prodotti agrikoli li joriġinaw mill-Isvizzera, u li jħassar ir-Regolament (KE) Nru 851/95
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Deċiżjoni tal-Kunsill u tal-Kummissjoni 2002/309/KE, Euratom fir-rigward tal-Ftehim dwar Koperazzjoni Xjentifika u Teknoloġika ta’ l-4 ta’ April 2002 dwar il-konklużjoni ta’ seba’ Ftehim mal-Konfederazzjoni Svizzera [1], u b’mod partikolari l-Ftehim dwar kummerċ ta’ prodotti agrikoli [2], minn hawn ‘l quddiem imsejjaħ "il-Ftehim", u b’mod partikolari l-Artikolu 2,
Billi:
(1) Huwa meħtieġ li wieħed jiftaħ u jipprovdi r-regoli ta’ amministrazzjoni għall-kwoti ta’ tariffi provduti fl-Anness 2 tal-Ftehim.
(2) Dawn il-kwoti ta’ tariffi għandhom jiġu amministrati mill-awtoritajiet Komunitarji u mill-Istati Membri skond is-sistema ta’ amminsitrazzjoni għal kwoti ta’ tariffi provduti fl-Artikolu 308a, 308b u 308ċ tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jesiġi d-disposizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabilixxi l-Kodiċi Doganali tal-Komunità [3], kif emendat l-aħħar mir-Regolament tal-Kummissjoni (KE) Nru 444/2002 [4].
(3) Sabiex tkun eliġibbli għat-tgawdija ta’ dawn il-kwoti ta’ tariffi il-prodotti jridu joriġinaw mill-Isvizzera b’mod konformi mar-regoli msemmija fl-Artikolu 4 tal-Ftehim.
(4) Il-kwota ta’ tariffi għal ċiras tal-mejda tal-Kodiċi NM 08092095 tidħol flok il-kwota ta’ tariffi għall-istess prodott, is-suġġett ta’ l-ordni Nru 09.0901, stipulata mir-Regolament tal-Kunsill (KE) Nru 851/95 [5]. B’hekk dak ir-Regolament isir żejjed u għandu jitħassar mid-data tal-bidu fis-seħħ tal-Ftehim.
(5) Il-miżuri provvduti f’dan ir-Regolament huma bi qbil ma’ l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
1. Bla ħsara għall-paragrafu 2, il-kwoti ta’ tariffi għal prodotti li joriġinaw mill-Isvizzera elenkati fl-Anness ta’ dan ir-Regolament għandhom jinfetħu kull sena, u bir-rati ta’ dwana indikati f’dak l-Aness, mill-1 ta’ Jannar sal-31 ta’ Diċembru.
2. Fis-sena 2002, il-kwoti ta’ tariffi għandhom jinfetħu mill-1 ta’ Ġunju sal-31 ta’ Diċembru. Il-volumi ta’ kull sena għandhom jitnaqqsu għal livell fi proporzjon man-numru ta’ xhur li l-kwoti tat-tariffi jkunu miftuħa. Kull frazzjoni ta’ tunnellata li jirrisultaw minn dan il-kalkolu għandha titressaq lejn it-tunnellata sħiħa li jkun imiss.
Artikolu 2
Il-kwoti ta’ tariffi msemmija fl-Artikolu 1 għandhom jiġu amministrati mill-Kummissjoni skond l-Artikoli 308a, 308b u 308ċ tar-Regolament (KEE) Nru 2454/93.
Artikolu 3
Ir-Regolament (KEE) Nru 851/95 għandu jitħassar mill-1 ta’ Ġunju 2002.
Artikolu 4
Dan ir-Regolament għandu jidħol fis-seħħ fil-jum ta’ wara dak meta jiġi pubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-31 ta’ Mejju 2002.